म्हापशेंः पेडें- म्हापशें म्हामार्गा वयलें जंक्शन सध्या अपघात प्रवण जालां. फुडाराच विचार करून रस्तो हुबपा खातील थंय फ्लायओव्हर बांदपाची वेवस्था सरकार करतलो. मात ते खातीर लोकांनी सुवात उपलब्द करून दिपची पडलली अशें बांदकाम मंत्री नीलेश काब्राल हांणी दिली. तांणी बिरेस्ताराक उपसभापती जोशुआ डिसोझा वांगडा ह्या जंक्शनाची पळोवणी केली. ताचे पयलीं आमदार कार्लुस फेरेरा हांणी पळोवणी केल्ली.
 पेडें जंक्शनाचेर अपघातांत वाड जाल्या हें मतींत घेवन जंक्शना खातीर फ्लायओव्हर बांदप सारकें थारतलें. स्या ह्या म्हामार्गाचे वटेन आशिल्ल्या सर्व्हिस रस्त्याचें काम पुराय करून ताचें डांबरीकरण करतले. त्या उपरांत हे जंक्शन क्रॉसिंगा खातीर बंद करतले. थंयच्या थळाव्या लोकांक ताका लागून थोडो त्रास जातलो. जमीन दिल्यार थंय फ्लायओव्हर बांदपाचें काम सरकार करतलो. गरज पडल्यार केंद्र सरकाराची परवानगी घेवन सरकारी निधींतल्यान हो फ्लायओव्हर बांदतले अशें काब्राल हांणे सांगलें.
 हे सुवातेर फ्लायओव्हर वेवहार्य आसपाक जाय. म्हामार्ग सल्लागार, थळावे नगरसेवक आनी लोकां कडेन उलोवणी करून फ्लायओव्हर वेवहार्य थारतलो कांय ना हाचो अभ्यास करपाची सूचोवणी अधिकाऱ्यांक दिल्या. तांचो अहवाल आयल्या उपरांत निर्णय घेतले अशें तांणे सांगलें. सद्या क्रॉसिंग थोक्याचें थारलां. ताका लागून ते सामकें बंद करपाचें थारलां. म्हामार्गाचे दोनूय वटेन सर्व्हिस रस्त्याचें काम सुरू आसा. थळाव्यां खातीर फ्लायओव्हर बांदपाचो विचार आसा अशें जोशुआ डिसोझान सांगलें.
 मजगतीं, पेडें जंक्शन हें सत्तरी, दिवचल, पेडणे सावन सिंधुदूर्ग जिल्ह्यांतल्या प्रवासी आनी दुयेंती खातीर बऱ्याक पडटा. करासवाडो फ्लायओव्हराचो अलायमेंट वेवस्थीत नाशिल्ल्याचें हाचे पयलींच स्पश्ट जालां. ताका लागून जंक्शन धोक्याचे जाला. अशें स्थिती पेडें जंक्शनार पर्यायी वेवस्था जावपाची गरज आसा. आमची पयलीं सावन ही मागणी आसा. सरकारान ती मानून घेतली ना जाल्यार फुडली कृती करची पडटली अशें पेडें- कामरखाजनातल्या लोकांनी सांगलां.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 